PATVIRTINTA
Skuodo rajono savivaldybės turto nuomos komisijos          2020 m. birželio 22 d. protokolu Nr. VŪ11-8

NEGYVENAMŲJŲ PATALPŲ SKUODO HIGIENOS IR SVEIKATINGUMO CENTRO PASTATE (SKUODO M. P CVIRKOS G. 6A) VIEŠOJO NUOMOS KONKURSO SĄLYGOS

I SKYRIUS
BENDROSIOS NUOSTATOS

1. Turtas išnuomojamas vadovaujantis turto valdytojo – Skuodo rajono savivaldybės tarybos 2019 m. spalio 31 d. sprendimu Nr. T9-164 „Dėl Skuodo rajono savivaldybės turto nuomos“.   
2. Turto nuomos konkursas vykdomas vadovaujantis Skuodo rajono savivaldybės tarybos 2020 m. vasario 27 d. sprendimu Nr. T9-44 „Dėl Skuodo rajono savivaldybės materialiojo turto nuomos tvarkos aprašo patvirtinimo“ patvirtintu Skuodo rajono savivaldybės materialiojo turto nuomos tvarkos aprašu ir šiomis viešojo nuomos konkurso sąlygomis.
3. Konkursą vykdo Skuodo rajono savivaldybės administracijos direktoriaus sudaryta Skuodo rajono savivaldybės turto nuomos konkurso nuolatinė komisija (toliau – komisija). 
4. Konkurse gali dalyvauti visi suinteresuoti fiziniai ir juridiniai asmenys.
5. Dokumentai konkursui pateikiami lietuvių kalba.
6. Su nuomininku bus sudaroma savivaldybės materialiojo turto nuomos sutartis ir priėmimo–perdavimo aktas.

II SKYRIUS
NUOMOJAMO TURO APRAŠYMAS IR APŽIŪRA

7. Išnuomojamos 217,58 kv. m dydžio negyvenamosios paskirties patalpos (patalpų indeksai 2-1; nuo 2-3 iki 2-13, pastato, kuriame yra nuomojamos patalpos, unikalus Nr.7597-7015-0010, pažymėtas plane 1L2p(g)), esančios Skuodo higienos ir sveikatingumo centro pastate (Skuodo m. P. Cvirkos g. 6A) (konkurso sąlygų 1 priedas). 
8. Pastatas 2 aukštų. Nuomojamos patalpos yra antrame aukšte.
9. Pastato, kuriame yra nuomojamos patalpos, paskirtis – paslaugų.  
10. Patalpas galima apžiūrėti darbo dienomis ir darbo valandomis nuo 2020 m. birželio 25 d. iki 2020 m. liepos 10 d. Dėl papildomos informacijos kreiptis telefonu 8 601 31 211.

III SKYRIUS
BŪTINOS SĄLYGOS

11. Konkurso dalyvis prieš atvykstant registruotis privalo sumokėti į Skuodo rajono savivaldybės administracijos (įstaigos kodas 188751834) sąskaitą Nr. LT594010044700050124, esančią AB Luminor Bank banke, pradinį įnašą, kuris lygus 3 mėnesių pradinio nuompinigių dydžio sumai ir sudaro 285 Eur.
12. Finansų įstaigos išduoti dokumentai, patvirtinantys, kad sumokėtas pradinis įnašas, pateikiami kartu su konkurso dokumentais.

IV SKYRIUS
NUOMOS SĄLYGOS

13. Patalpos išnuomojamos kūno kultūros ir sporto veiklai vykdyti.
14. Skelbiama pradinė patalpų nuomos mokesčio 1 kv. m kaina – 0,44 Eur per mėn. (PVM už patalpų nuomą neskaičiuojamas), už 217,58 kv. m – 95 Eur per mėn.
15. Nuomininkas mokės nuomos mokestį, pasiūlytą konkurso metu. Nuomininkas mokės nuompinigius kas mėnesį, bet ne vėliau kaip iki einamojo mėnesio 25 (dvidešimt penktos) dienos (jei tai ne darbo diena – iki kitos po jos einančios darbo dienos) pagal nuomotojo pateiktą sąskaitą. Nuomininkas, sutartyje nustatytu laiku nesumokėjęs nuompinigių, moka 0,05 procento delspinigius už kiekvieną pavėluotą dieną.
16. Konkurso dalyvis, siūlydamas nuomos kainą, turi įvertinti esamą patalpų būklę, būsimas su konkurso sąlygų 13 punkte nurodytų paslaugų teikimu susijusias išlaidas ir patalpų nuomos laikotarpiu įsipareigoti atlikti patalpų paprastąjį remontą. Patalpų būklės gerinimo darbus (įskaitant, bet neapribojant patalpų remonto projektavimo, visų inžinerinių įrenginių, tinklų įrengimą, individualios elektros, šilumos, vandens skaitiklių įrengimą), atliekų išvežimą (utilizavimą), skirtus paslaugų teikimo tinkamam užtikrinimui, konkurso dalyvis turės atlikti savo sąskaita pagal atskirą rašytinį susitarimą. Nuomininkas privalo raštu suderinti su nuomotoju bet kurią reklamą, reklaminius stendus ir kitus darbus, susijusius su nuomojamų patalpų išorės ir vidaus vaizdo pakeitimais.
17. Patalpų nuomos sutarties terminas 5 metai. Pasibaigus nuomos sutarties terminui, su nuomininku, visiškai įvykdžiusiu pagal nuomos sutartį prisiimtus įsipareigojimus, nuomos sutartis gali būti atnaujinta Lietuvos Respublikos civilinio kodekso nustatyta tvarka iki 5 metų. Turto nuomos sutartis gali būti nutraukta prieš terminą sutartyje numatytais atvejais ir tvarka.
 
V SKYRIUS
PASIŪLYMŲ DALYVAUTI KONKURSE PATEIKIMAS IR JŲ REGISTRAVIMAS

18. Pasiūlymai pateikiami užklijuotame voke darbo dienomis ir darbo valandomis nuo 2020 m. liepos 8 d. iki 2020 m. liepos 13 d. 16.00 val., adresu: LT-98112 Skuodo m. Vilniaus g. 13, Vietinio ūkio ir investicijų skyriui 203 kab. Ant užklijuoto voko turi būti užrašyta: konkurso dalyvio pavadinimas, adresas, telefono Nr. ir nuoroda „Negyvenamosios paskirties patalpų, esančių Skuodo higienos ir sveikatingumo centro pastate (Skuodo m. P. Cvirkos g. 6A), nuomos konkursui“. Kartu su voku pateikiami finansų įstaigos išduoti dokumentai, patvirtinantys, kad pradinis įnašas sumokėtas. Voke turi būti pateikti šie dokumentai:
18.1. paraiška (konkurso sąlygų 2 priedas), kurioje nurodomas konkurso dalyvio ar jo įgalioto asmens vardas, pavardė, asmens kodas ir gyvenamosios vietos adresas (šie reikalavimai taikomi fiziniams asmenims) arba asmens teisinė forma, pavadinimas, kodas ir buveinės adresas, steigimo dokumentų ar kitų steigimo faktą patvirtinančių dokumentų kopijos (šie reikalavimai taikomi juridiniams asmenims), kontaktinio asmens telefono numeris, elektroninio pašto adresas ir siūlomas nuompinigių dydis;
18.2. nustatyta tvarka patvirtintas įgaliojimas, jeigu konkurso dalyviui konkurse atstovauja jo įgaliotas asmuo;
18.3. pradinio įnašo sumokėjimą patvirtinantys dokumentai;
18.4. konkurso dalyvio ar jo įgalioto asmens sąskaitos, į kurią komisija turi pervesti grąžinamą pradinį įnašą, rekvizitai;
18.5. dokumentai, kuriais patvirtinama, kad konkurso dalyvio veikla atitinka viešo turto nuomos konkurso sąlygose nustatyto pobūdžio veiklą (arba paaiškinimas, kokiam tikslui konkurso dalyvis naudos nuomojamą turtą).
19. Konkurso dalyviai registruojami turto – negyvenamosios paskirties patalpų, esančių Skuodo higienos ir sveikatingumo centro pastate (Skuodo m. P. Cvirkos g. 6A), nuomos konkurso dalyvių registracijos pažymoje. Konkurso dalyvius registruoja Skuodo rajono savivaldybės Vietinio ūkio ir investicijų skyrius (203 kab.). Pasibaigus konkurso dalyvių registravimo laikui, registracijos pažymoje įrašoma, kada baigta registracija, pažymą turi vizuoti konkurso dalyvius registravęs komisijos narys ir komisijos pirmininkas.
20. Asmenys konkurso dalyviais neregistruojami, jeigu jie nesumokėjo pradinio įnašo ir nepateikė finansų įstaigos išduotų dokumentų, patvirtinančių, kad šis įnašas sumokėtas, jeigu pateikė neužklijuotą voką arba pasibaigus skelbime nurodytam dokumentų registravimo laikui, jeigu pagal užrašą ant gauto užklijuoto voko neįmanoma identifikuoti norimo išsinuomoti Savivaldybės turto, jeigu nurodyti trūkumai neištaisomi, kol dokumentai registruojami.
21. Įregistruotas konkurso dalyvis iki 2020 m. kovo 30 d. 16.00 val. turi teisę atšaukti pateiktą paraišką ir pateikti naują paraišką. Tokiu atveju konkurso dalyvių registracijos pažymoje įrašoma, kad ankstesnė paraiška atšaukta ir, jeigu pateiktas naujas vokas, nurodoma naujo voko pateikimo data ir laikas. Konkurso dalyviui, pateikusiam voką su naujais dokumentais, suteikiamas naujas registracijos numeris. Draudžiama pateikti naują paraišką, neatšaukus ankstesniosios. Konkurso dalyviui, atšaukusiam pateiktą paraišką, jo pateikti dokumentai grąžinami įvykus konkursui arba, jeigu dalyvauti konkurse neįsiregistruoja nė vienas kitas asmuo, pasibaigus dokumentų registravimo terminui.

VI SKYRIUS
Vokų su pasiūlymais atplėšimas, vertinimas ir nuomos sutarties sudarymas

22. Vokai su pasiūlymais bus atplėšiami 2020 m. liepos 14 d. 9.00 val.
23. Dalyvauti konkurse turi teisę įregistruoti konkurso dalyviai, pateikę asmens tapatybę patvirtinantį dokumentą.
24. Per komisijos posėdį konkurso dalyviai ir konkurso organizavimo komisija įsitikina, kad vokai su dokumentais nepažeisti, komisijos pirmininkas atplėšia vokus, nepažeisdamas voko užklijavimo juostos. Komisija nustato, ar konkurso dalyvių vokuose yra visi nurodyti dokumentai, ar paraiškose nurodyta visa reikiama informacija. Skelbiami konkurso dalyvių siūlomi Savivaldybės turto nuompinigių dydžiai.
25. Konkurso laimėtoju pripažįstamas konkurso dalyvis, pasiūlęs didžiausią Savivaldybės turto nuompinigių dydį. Jeigu tokį pat (didžiausią) dydį pasiūlo keli konkurso dalyviai, konkurso laimėtoju pripažįstamas dalyvis, anksčiau įregistruotas pažymoje.
26. Kai konkursą laimi didžiausią Savivaldybės turto nuompinigių dydį pasiūlęs, bet į komisijos posėdį neatvykęs konkurso dalyvis, jam ne vėliau kaip per 3 darbo dienas nuo komisijos protokolo pasirašymo komisija registruotu laišku išsiunčia pranešimą, kuriame nurodomi tikslūs nuomos sutarties pasirašymo data ir laikas, taip pat nurodoma galimybė konkurso laimėtojui suderinti kitą nuomos sutarties pasirašymo datą. Konkurso dalyviai, neatvykę į komisijos posėdį, apie konkurso rezultatus informuojami raštu (jiems išsiunčiami pranešimai) per 3 darbo dienas nuo komisijos protokolo pasirašymo.
27. Konkurso laimėtojas, negalintis atvykti nurodytu laiku pasirašyti nuomos sutarties, turi ne vėliau kaip per 5 darbo dienas nuo pranešimo gavimo apie tai informuoti komisiją ir suderinti kitą nuomos sutarties pasirašymo datą. Jeigu konkurso dalyvis, pripažintas konkurso laimėtoju, atsisako sudaryti nuomos sutartį arba nepranešęs, kad negali nurodytu laiku atvykti pasirašyti nuomos sutarties, neatvyksta pasirašyti nuomos sutarties, pradinis įnašas jam negrąžinamas. Tokiu atveju komisijos sprendimu konkurso laimėtoju pripažįstamas kitas pagal eilę konkurso sąlygas atitinkančius dokumentus pateikęs konkurso dalyvis, pasiūlęs didžiausią Savivaldybės turto nuompinigių dydį.
28. Jeigu dalyvauti konkurse užsiregistruoja tik vienas konkurso dalyvis, jo pateikti dokumentai atitinka nustatytus reikalavimus ir jis pasiūlo turto nuompinigių dydį, ne mažesnį už nustatytą pradinį nuompinigių dydį, konkurso dalyvis pripažįstamas konkurso laimėtoju.
29. Jeigu dalyvauti turto nuomos konkurse neužregistruota nė vieno dalyvio arba visi konkurso dalyviai pasiūlo nuompinigių dydį, mažesnį už nustatytą pradinį nuompinigių dydį, ir (ar) pateikiami ne visi nurodyti dokumentai konkursas skelbiamas neįvykusiu.
30. Konkurso dalyviams, nelaimėjusiems konkurso, arba konkursą paskelbus neįvykusiu, turto valdytojas per 5 darbo dienas po komisijos protokolo pasirašymo grąžina pradinius įnašus į sąskaitas, nurodytas konkurso dalyvių dokumentuose.
31. Konkurso laimėtojo pradinis įnašas įskaitomas į Savivaldybės turto nuompinigius.
32. Administracijos direktorius bet kuriuo metu iki nuomos sutarties sudarymo turi teisę nutraukti konkurso procedūras, jeigu:
32.1. atsiranda aplinkybių, kurių nebuvo galima numatyti iki paskelbiant konkursą;
32.2. paskelbus konkursą paaiškėja, kad turto nuoma negalima.
33. Konkurso dalyviai apie sprendimą nutraukti konkurso procedūras informuojami raštu (jiems išsiunčiami pranešimai), ir pradinis įnašas jiems grąžinamas per 5 darbo dienas nuo sprendimo nutraukti konkursą priėmimo.
34. Paskelbti turto nuompinigių dydžiai, juos pasiūlę konkurso dalyviai, konkurso rezultatai įrašomi komisijos protokole, kurį ne vėliau kaip kitą dieną po komisijos posėdžio pasirašo komisijos pirmininkas ir komisijos nariai. Konkurso dalyviai ar jų įgalioti atstovai turi teisę susipažinti su komisijos protokolu.
35. Savivaldybės administracijos direktorius turto nuomos sutartį pasirašo su turto nuomos konkurso laimėtoju arba jo įgaliotu atstovu – per 20 darbo dienų nuo komisijos protokolo pasirašymo dienos, išskyrus tuos atvejus, kai konkurso laimėtojui informavus, kad jis negali nurodytu laiku atvykti pasirašyti nuomos sutarties, suderinama kita nuomos sutarties pasirašymo data.
36. Savivaldybės turto perdavimas įforminamas savivaldybės turto perdavimo priėmimo aktu.

VII SKYRIUS
BAIGIAMOSIOS NUOSTATOS

37. Ginčai, kilę dėl turto nuomos organizavimo ar jo rezultatų, nuomos sutarties vykdymo, sprendžiami teisės aktų nustatyta tvarka.

______________________

Ramutė Perminienė
2020-06-22